《访南岩一滴泉》
宋代·韩淲

僧逃寺已摧，唯馀旧堂殿。颠倒但土木，彷佛昔所见。

山寒少阳但，崖冷尽冰线。曾无五六年，骤觉荒凉变。

遗基尚可登，一滴泉自溅。忆昨淳熙秋，诸老所闲燕。

晦庵持节归，行李自畿甸。来访吾翁庐，翁出成饮饯。

因约徐衡仲，西风过游衍。辛师倏然至，载酒具殽膳。

四人语笑处，识者知叹羡。摩挲题字在，苔藓忽侵遍。

壬寅到庚申，风景过如箭。惊心半存没，历览步徐转。

回思劝耕地，尝著郡侯宴。今亦不能来，草木漫葱茜。

人间之废坏，物力费营缮。不如姑付之，猿鸟自啼啭。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。